बरेली/लखनऊ। मलिहाबाद इलाके में गुरुवार शाम ट्रक और एसयूवी की आमने-सामने भिड़ंत में बरेली के बुजुर्ग दंपति और उनकी तीन वर्षीय पोती की मौत हो गई। गाड़ी ड्राइव कर रहा बेटे के अलावा बहू, बेटी और बड़ी पोती गंभीर रूप से घायल हैं। पुलिस ने चारों घायलों को ट्रॉमा सेंटर में भर्ती कराया है। प्रभारी निरीक्षक मुकुल प्रकाश वर्मा ने बताया कि बरेली की तरफ से आ रही एसयूवी की शाम 4:45 बजे हरदोई रोड स्थित गांव कटौली में अनियंत्रित ट्रक से आमने-सामने भिड़ंत हो गई। हादसे में एसयूवी के परखचे उड़ गए। आसपास के लोग दौड़े तो ड्राइवर ट्रक छोड़कर चालक भाग निकला। राहगीरों की सूचना पर पहुंची पुलिस ने एसयूवी में फंसे लोगों को किसी तरह बाहर निकाला। उनकी पहचान बरेली के मोहल्ला ख्वाजा कुतुब निवासी तहम्मुल हुसैन (75), उनकी पत्नी साजिदा परवीन (68), पुत्र अरशद खान, (43), बहू फरहीन खान (35), बेटी शीरी खान (30) और पौत्री अमाना (05), फरीहा खान (03) के रूप में हुई। घायलों को आननफानन में सामुदायिक स्वास्थ्य केंद्र ले जाया गया। डॉक्टरों ने तहम्मुल, साजिदा और फरीहा को मृत घोषित कर दिया। बाकी घायलों को ट्रामा सेंटर के लिए रेफर कर दिया। एसयूवी चला रहे अरशद ने परिवार के अन्य लोगों के बारे में जानकारी दी।